Tirsdagens aktier: Transportgigant stiger efter ny drejning i opkøbsforsøg
DSV er kommet pænt fra start tirsdag, efter at selskabet har fået opbakning fra en større aktionær i Panalpina til sit forsøg på at overtage sin schweiziske rival.
Arkivfoto: Keld Navntoft/Ritzau Scanpix. Fold sammen
Tirsdag d. 12. februar 2019, kl. 09.22
Fremgangen kommer i et marked præget af optimisme ved udsigten til en grænseaftale mellem Demokraterne og Republikanerne i USA.
De amerikanske aktiefutures steg umiddelbart efter principaftalen, og den positive stemning er smittet af i Europa, hvor der er stigninger i de fleste lande.
Herhjemme ligger C25-indekset 0,6 pct. højere i 1070,35 efter et kvarters handel.
DSV stiger 1 pct. til 535,70 kr., efter at kapitalforvalteren Artisan Partners med 12 pct. af aktierne i Panalpina har opfordret det schweiziske transportselskabs bestyrelse til at genoverveje DSV's købstilbud.
Helt i toppen af det danske aktiemarked genvinder Pandora yderligere 3 pct. til 337,60 kr. Aktien har været på vinderkurs siden sit årsregnskab i forrige uge, men har stadig langt op til de 700 kr., smykkeaktien lukkede i for mindre end et år siden.
JUSTERINGER AF NOVOZYMES, CARLSBERG OG NOVO
Der er tirsdag analytikerfokus til Novozymes, Carlsberg, Novo Nordisk og Ringkjøbing Landbobank.
Novozymes er igen under analysedækning hos amerikanske Bank of America - Merill Lynch, der genindleder med anbefalingen "køb" og et kursmål på 370 kr., viser data fra Bloomberg News. Aktien stiger 0,6 pct. til 290 kr.
For Carlsberg, der får løftet kursmålet til 770 kr. fra 730 kr. af canadiske RBC, har morgenen budt på en gevinst på 0,4 pct. til 791,60 kr. Carlsberg-aktien er nu inden for rækkevidde af lukkerekorden på 796,60 kr. fra august sidste år.
Novo Nordisk får sænket anbefalingen til "hold" fra tidligere "køb" af Morningstar. Aktien stiger ikke desto mindre med 0,4 pct. til 323,55 kr.
Genmab og partneren Janssen har fået godkendt en ny behandlingsmulighed med kræftmidlet Darzalex hos de amerikanske sundhedsmyndigheder, FDA. Den første dosis kan nu gives over to dage, hvilket gør behandlingen blidere for patienterne, da Darzalex gives intravenøst, hvilket kan være ganske bøvlet og tager lang tid. Aktien er åbnet 0,4 pct. højere i 971 kr.
Ringkjøbing Landbobank har fået sænket sin anbefaling hos svenske SEB til sælg fra køb. Kursmålet er justeret til 348 kr. fra 374 kr., fremgår det af data fra Bloomberg News. Bankaktien falder 1 pct. til 351 kr.